HU Az Európai Unió Hivatalos Lapja C 387/16

Módosítás iránti kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 387/08

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számított hat hónapon belül kell beérkeznie a Bizottsághoz.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

MÓDOSÍTÁS IRÁNTI KÉRELEM A 9. CIKK ALAPJÁN

„LENTILLES VERTES DU BERRY”

EK-sz.: FR-PGI-0105-0948-06.02.2012

OFJ ( X ) OEM ( )

1. A termékleírás érintett szakaszcíme(i):

—  A termék elnevezése — ☒ A termék leírása —  Földrajzi terület —  A származás igazolása — ☒ Az előállítás módja —  Kapcsolat —  Címkézés — ☒ Nemzeti előírások —  Egyéb (határozza meg)

2. A módosítás(ok) típusa:

— ☒ Az egységes dokumentum vagy az összefoglaló lap módosítása —  Olyan bejegyzett OEM vagy OFJ termékleírásának módosítása, amelynek esetében sem az egységes dokumentumot, sem az összefoglalót nem tették közzé —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (az 510/2006/EK rendelet 9. cikkének (4) bekezdése)

3. Módosítás(ok):

A termék leírása

— A lencse méretének módosítása: az egységes méretű és egységes főzési tulajdonságokkal rendelkező lencse biztosítása érdekében a 4 mm átmérőjűnél kisebb szemeket ki kell zárni.

— A „törtszemek” arányának emelése 0 %-ról 0,2 %-ra: ennek az a magyarázata, hogy mivel a földrajzi területet egyre gyakrabban sújtja szárazság, nagyobb a szemek törésének a kockázata. A 0,2 %-os arány lehetővé teszi e körülmény figyelembe vételét, ugyanakkor még biztosítja a jó minőségű termék előállítását.

A termék előállításának módja

— A betakarítás időpontjának törlése; mivel a két legutóbbi betakarításra csak megkésve került sor, meg kellett hosszabbítani a betakarítási időszakokat. A betakarítás időpontjának meghatározása már kizárólag a lencse betakarításkori maximális nedvességtartalma (18 %) alapján történik.

— Betoldásra került egy szakasz a lencse betakarítást követő fertőtlenítésére vonatkozóan, ami elengedhetetlen annak biztosításához, hogy a lencsék épek, megbízható és kifogástalan kereskedelmi minőségűek, kártevőktől mentesek legyenek.

— Betoldásra került a „Lentilles vertes du Berry” csomagolási idejére vonatkozó szakasz. Mivel a lencse betakarítása általában júliusban történik, ez az időszak az n év szeptember 1. és n + 1 év augusztus 31. közötti egy évben van maximálva. Ez a csomagolás időpontjától számított legfeljebb kétéves minőségmegőrzési időhöz igazított időtartam lehetővé teszi a termék frissességének biztosítását a forgalmazás során, valamint a termék állandó jó minőségének megőrzését. Továbbá annak köszönhetően, hogy az előző betakarításból származó lencsét augusztus 31-ig lehet csomagolni, a következő betakarítás időpontjában is elkerülhető a végtermék készlethiányának kialakulása (az új termés fertőtlenítéséhez és válogatásához szükséges időszakot illetően).

— Azon kötelezettség felvétele a termékleírásba, mely szerint a „Lentilles vertes du Berry” csomagolásához kizárólag nagy (úgynevezett „big bag” típusú) zsákok használhatók, és hogy a csomagolás csak az oltalom alatt álló földrajzi jelzéssel ellátott termék előállítási területén végezhető. A végtermékre vonatkozó előírásoknak megfelelően válogatott, ömlesztett lencse külső csomagolóüzemek, illetve készétel-előállító üzemek részére csomagolható nagy zsákokba. A földrajzi területen, nagy zsákokba történő csomagolásnak köszönhetően könnyebben biztosítható a termék azonosítása és nyomonkövethetősége.

Nemzeti előírások

A naprakésszé tett termékleírásban a „Nemzeti előírások” című fejezet tartalmazza azokat a lényegi szempontokat, amelyek tekintetében ellenőrzést kell végezni.

EGYSÉGES DOKUMENTUM

A TANÁCS 510/2006/EK RENDELETE

„LENTILLES VERTES DU BERRY”

EK-sz.: FR-PGI-0105-0948-06.02.2012

OFJ ( X ) OEM ( )

1. Elnevezés:

„Lentilles Vertes du Berry”

2. Tagállam vagy harmadik ország:

Franciaország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Lentilles Vertes du Berry” esetében a Lens Culinaris hüvelyes növény Anicia fajtájának szárított terméséről van szó. A szemek átmérője 4–6 mm, vastagsága pedig 2–2,5 mm. Színük sötétzöld, és erőteljesen vagy enyhébben kékesen márványos. A lencsének válogatás után az alábbi tulajdonságokkal kell rendelkeznie:

— Nedvességtartalom: ≤ 16 %

— Idegen anyag: ≤ 0,2 %, amelyből ásványi anyag ≤ 0,001 ezrelék

— Felhasadt vagy törött szemek mennyisége: ≤ 0,8 %

— Törmelékszemek: ≤ 0,2 %

— Sérült szemek: ≤ 0,8 %

— Elfogadhatatlan szemek: ≤ 0,1 %

A lencse fehérjében gazdag (átlagos fehérjetartalma 31 %).

Főzési ideje legfeljebb 30 perc.

3.3. Nyersanyagok (kizárólag feldolgozott termékek esetén):

Nem releváns

3.4. Takarmány (kizárólag állati eredetű termékek esetén):

Nem releváns

3.5. Az előállítás azon műveletei, amelyeket a meghatározott földrajzi területen kell végrehajtani:

A termesztés

A betakarítás

A fertőtlenítést megelőző tárolás és válogatás

A fertőtlenítés

A válogatás

3.6. A szeletelésre, aprításra, csomagolásra stb. vonatkozó egyedi szabályok:

A nagyzsákos csomagolásnak a meghatározott földrajzi területen kell történnie; csak a végtermékre vonatkozó előírásoknak megfelelő, ömlesztett, válogatott termék vonatkozásában kerül rá sor. Ezeket a nagy zsákokat aztán vagy külső csomagolóüzemekbe (fogyasztói értékesítésre szánt egység, közétkeztetés), vagy készétel-előállító üzemekbe szállítják.

A földrajzi területen, nagy zsákokba történő csomagolásnak köszönhetően könnyebben biztosítható a termék tételeinek azonosítása és nyomonkövethetősége, mivel ez a csomagolási mód biztosabb, mint a kamionban, ömlesztve történő szállítás. A keveredés kockázata is csökken ezáltal.

A „Lentilles Vertes du Berry” fogyasztói értékesítésre szánt egységekbe csomagolása és útnak indítása történhet az OFJ területén, de ezeket külső csomagolóüzemek is végezhetik (az OFJ területen kívül).

3.7. A címkézésre vonatkozó egyedi szabályok:

Az OFJ-vel ellátott termék címkéjén fel kell tüntetni az alábbiakat:

— az élelmiszer neve: „Lentilles Vertes du Berry”,

— a tanúsító szerv neve és címe, a „tanúsította:” szót követően,

— az európai uniós OFJ logó.

4. A földrajzi terület tömör meghatározása:

A terület Berry régió 49 települését foglalja magában, amelyek Indre és Cher megyében találhatók.

Cher megyében: Charost, Mareuil/Arnon, Civray, St. Ambroix, Saugy.

Indre megyében: St. Georges/Arnon, Migny, Diou, Ste Lizaigne, Paudy, Giroux, Meunet-sur-Vatan, Vatan, St. Florentin, La Chapelle St. Laurian, Guilly, Fontenay, Bouges-le-Château, Liniez, Ménétréols-sous-Vatan, Lizeray, Les Bordes, St. Aoustrille, Issoudun, Chouday, Ségry, St. Aubin, Meunet-Planches, Vouillon, Brives, Ste Fauste, Diors, Neuvy-Pailloux, Thizay, Montierchaume, Levroux, Coings, La Champenoise, St Valentin, Vineuil, Villegongis, Francillon, Bretagne, Brion, Luçay le Libre, Chezelles, Villers-les-Ormes, Condé, Moulins-sur-Céphons.

5. Kapcsolat a földrajzi területtel:

5.1. A földrajzi terület sajátosságai:

5.1.1. Talajviszonyok

A „Lentille verte du Berry” termesztéséhez használt talajok mindenütt meszes-agyagos talajok, amelyek „Rendzine” és „Sol brun calcaire (meszes barna talaj)” fajtájúak lehetnek. A talajok hidromorfológiája kedvező, a tömörödés nem jellemző rájuk, szerves anyagokban gazdagok, szerkezetük laza. Átlagos (60–100 mm) víztartalékkal rendelkeznek, ami a lencse érésének kedvező.

A talajok nem túl mélyek, elősegítik a növény fejlődését, és hozzájárulnak a kiváló terméshozamhoz, ami az utóbbi 15 évben átlagosan több, mint 20 mázsa volt. Gabonatermesztésre kevéssé alkalmas talajokon rekordhozamok is előfordultak, például átlagosan közel 40 mázsa, ráadásul öntözés és trágyázás nélkül.

Ezek a meszes-agyagos talajok tehát egészségesek, könnyen megművelhetők, és tökéletesen alkalmasak a lencse termesztésére.

5.1.2. Éghajlati tényezők

A földrajzi területen mérsékelt éghajlat uralkodik, tavasszal rendszeres csapadékkal, június végétől pedig igen magas hőmérsékletekkel (27–30 °C).

5.1.3. Emberi tényezők

Elsőként az 1950-es években, Champagne Berrichonne-ban alkalmaztak különféle művelési technikákat a zöld lencse minőségének és terméshozamának javítása céljából. Ezt a szakértelmet a „Lentilles Vertes du Berry” termesztői továbbadták egymásnak, ennek köszönhető e kultúra kialakulása az OFJ területén.

Miután a 60-as években egyre több mezőgazdasági termelő telepedett le a régióban, a lencsetermesztés mind nagyobb jelentőségre tett szert, és 1983-ban 7 200 hektárnyi területen már az összes franciaországi lencsetermesztés 79 %-át tette ki.

A „Lentilles Vertes du Berry” egyesület 1994-es megalapítása, valamint az OFJ 1998-ban történt elismerése óta nő a „Lentilles Vertes du Berry” OFJ-vel ellátott lencse termesztésének aránya. Az OFJ keretében történő termesztés kb. 170 hektáron kezdődött, és jelenleg hozzávetőleg 400 hektáron folyik.

A „Lentilles Vertes du Berry” termesztőinek szakértelme a következőkben nyilvánul meg:

— a lencse meszes-agyagos talajba vetése,

— a magsűrűség hozzáigazítása a talajtípushoz,

— a gyomnövényekkel szembeni olyan védekezési mód alkalmazása, amelyet kifejezetten az ilyen típusú kultúrára tekintettel alakítottak ki, és amelynek köszönhetően csökkenthető a penészgomba megjelenésének veszélye,

— a lencse egyenletes érettségi foka a betakarítás előtt,

— a törött, repedt, sérült szemek eltávolítását célzó alapos válogatás.

5.2. A termék sajátosságai:

5.2.1. Jellemző tulajdonságok

A „Lentilles Vertes du Berry” héjának színe sötétzöld és kékesen márványos. A héj vékony és finom, a lencse belseje puha, íze lágy, gesztenyére emlékeztető.

A „Lentilles Vertes du Berry” szigorú válogatásának köszönhetően a lencseszemek mérete egységes (4–6 mm-es átmérő), valamint eltávolítható minden szennyeződés, és biztosítható az ásványi anyagok hiánya (maximális ásványianyag-tartalom: 0,001 ezrelék).

A lencseszemek egységes mérete kedvez a „Lentilles Vertes du Berry” egyenletes és gyors fövésének; ez a lencsével szembeni gyakori követelmény a fogyasztók és a feldolgozók részéről.

5.2.2. Hírnév

E kultúra elterjedésének köszönhetően a „Lentilles vertes du Berry” előbb helyi, majd regionális ismertségre tett szert. Ezt az ismertséget 1993-ban közvéleménykutatással mérték fel, amelynek során a megkérdezettek 31 %-a spontán, 51 %-a pedig a kérdező utalásai alapján úgy nyilatkozott, hogy ismeri a „Lentille verte du Berryt”.

A „Lentilles vertes du Berry” ma már a helyi turizmusban is szerepet játszik:

— „lencseház” berendezése Chouday-ban; erről a településről kerültek ki azok a mezőgazdasági termelők, akik elsőként foglalkoztak lencsetermesztéssel,

— 1993-ban a „Confrérie des Fins Mangeux d’Lentilles vertes du Berry” nevű egyesület létrehozatala, amelynek célja a „Lentilles vertes du Berry” ismertségének elősegítése,

— a szeptember második hétvégéjén tartott lencseünnep megalapítása 1993-ban Vatan-ban, Indre megyében, amely a korai lencse ünnepe.

Gasztronómiai szempontból a „Lentilles Vertes du Berryt” 1972 óta a nemzeti lapok (pl. a Le Figaro) is említik, amikor is Alain Nonnet, az issouduni „La Cognette” étterem országos hírű konyhafőnöke megalkotta a „crème de lentilles du Berryt”. Ez a krémleves azóta igazi kulináris hírnévre tett szert, számtalan szakácskönyvben szerepel, és bekerült a Larousse helyi konyhaművészetet tárgyaló kiadásába is. 2004-ben a „crème de lentille” elkészítése volt a feladat a legjobb európai szakácstanulók versenyén.

A „Tables gourmandes du Berry” ínyenc éttermek szintén aktívan hozzájárultak a „Lentilles vertes du Berry” hírnevének növeléséhez azáltal, hogy e helyi terméket felvették az étlapjukra.

Gyakorivá vált az éttermekkel való együttműködés. A „Lentilles vertes du Berry” az együttműködésben részt vevő éttermek mindegyikének étlapján szerepel.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A meszes-agyagos talajoknak köszönhető a lencse egyenletes zöld színe és mérete. Mivel e talajok hidromorfológiája kedvező, a tömörödés nem jellemző rájuk, és szerkezetük laza, megkönnyítik a kultúra telepítését, és elősegítik a betegségek leküzdését.

A mérsékelt éghajlati viszonyoknak köszönhetően a növény nincs kitéve időjárási szélsőségeknek. A vegetatív ciklus végén beálló forróság gyorsan leállítja a virágzást, ami hozzájárul az egységes éréshez.

Az éghajlati és talajviszonyok együttesen biztosítják a szemek egységes érettségi fokát, méretét és színét.

A meszes-agyagos talajok továbbá könnyen megművelhetők, ennek következtében a betakarított tételekben kisebb az ásványi anyagok aránya. Az OFJ területén a lencse válogatása terén kialakult szakértelem szintén hozzájárult ahhoz a minőségi jellegzetességhez, hogy a végtermék ásványi anyagoktól mentes.

Ráadásul ezek a talajok – a savasabb vagy keményebb hegyvidéki talajokkal ellentétben – lágy, enyhén gesztenyére emlékeztető ízt kölcsönöznek a lencsének, amit a fogyasztók nagyon kedvelnek. Sokan különleges, jellegzetes ízt tulajdonítanak ennek a lencsének, aminek alapján meg is különböztetik másfajta lencséktől.

A helyi lencsetermesztés különlegességét tehát a területre jellemző talajviszonyok és a régió mezőgazdasági termelői által harminc éve alkalmazott művelési technikák biztosítják. A Paul Dufour által ennek az OFJ földrajzi területén megtalálható meszes-agyagos talajokhoz tökéletesen alkalmazkodó növénykultúrának a fejlődéséért végzett munka eredményeként javult a termék minősége és a terméshozam. Így alakult ki a „Lentilles vertes du Berry” hírneve, amely az idők folyamán, a régió éttermeiben kapott szerepének köszönhetően egyre csak erősödik.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

https://www.inao.gouv.fr/fichier/CDCIGPLentilleVerteDuBerry.pdf

(1) HL L 93., 2006.3.31., 12. o.